Pasgetroude man sterf in mynongeluk | Netwerk24
Pasgetroude man sterf in mynongeluk
Joane en Juan Little is op 5 Mei getroud. Foto: Francois Slabbert
'n Myningenieur is dood in 'n mynongeluk in Odendaalsrus, minder as 'n maand nadat hy getroud is.
Juan Little (26) is volgens inligting Woensdagaand 29 Mei doodgeskok en 'n kollega van hom, Lawrence Erasmus (41), is in die St. Helena-hospitaal opgeneem.
Die mans is geskok terwyl hulle in die Nyala-skag van die Phakisa-myn buite Odendaalsrus gewerk het.
Little en sy vrou, Joane, is op 5 Mei getroud en het pas van wittebrood teruggekeer.
Huldeblyke vir Little is op sy Facebook-blad geplaas.
Francois Slabbert, 'n troufotograaf, skryf: "Ek het minder as vier weke gelede hierdie man se troue gedoen en vroeg vanmôre, terwyl ek besig is om die laaste trou­foto's te redigeer, kry ek die nuus dat hy oorlede is.
"Dit is vreeslik om te ervaar en ek wens dit niemand toe nie. Juan, jy was 'n legend en dit was 'n voorreg om jou en jou vrou vir 'n kort rukkie te ken.
"Liefde aan Joane Little en al die vriende en familie van die pragtige paartjie."
Joane was Donderdag (30/06) nog te getraumatiseer om met die media te praat.
Kapt. Stephen Thakeng, polisiewoordvoerder, sê 'n geregtelike doodsondersoek sal gedoen word.
Harmony Gold het die voorval bevestig en Peter Steenkamp, hoof van die maatskappy, het namens die mynbestuur sy meegevoel aan naasbestaandes betuig.
Little was in die Hoërskool Hentie Cilliers en die Afrikaanse Hoërskool Kroonstad. Sy begrafnisdiens vind Vrydag (07/06) om 12:00 uit die NG kerk Virginia in Highlands-rylaan plaas.